Vodafone har fundet bagdøre i Huawei-netværksudstyr

Teleselskabet Vodafone har fundet hemmelige bagdøre i netværksudstyr fra kinesiske Huawei. Det skriver nyhedstjenesten Bloomberg i dag. Det var i udstyr, leveret til den italienske afdeling af Vodafone, og det skete helt tilbage i 2011 og 2012, men det er ikke en god sag for kineserne, der de sidste par måneder har mistet adskillige 5G-kunder af frygt for netop bagdøre i udstyret – både herhjemme og i andre lande.

Vodafone, der er et af Europas største teleselskaber, fandt bagdørene i software, der kunne have givet adgang til selskabets millioner af fastnetkunder, siger teleselskabet. Ligeledes blev der fundet bagdøre i routersoftware i 2011. Huawei blev bedt om at fjerne bagdørene og blev forsikret af underleverandøren, at der var sket. Men yderligere undersøgelser viste, at sikkerhedshullerne stadig eksisterede, viser dokumenter som mediet har haft adgang til.

Vodafone skulle også have fundet bagdøre i dele af fastnetsnetværket, kaldet Optical Service Nodes, der transporterer internettrafik via fibernetværk, ligesom der blev fundet bagdøre i de gateways der administrerer abonnements-autentificering og adgang til internettet.

Selv om hændelsen skete for snart otte år siden, så er det temmelig uheldigt for Huawei, idet der nu findes en ”smoking gun” i den undersøgelse, der er iværksat af primært USA, men også en lang række andre lande.

Efter at diskussionen om sikkerheden ved at bruge Huawei-udstyr til de kommende 5G-netværk blussede op i januar måned, har både BaneDanmark og TDC fravalgt Huawei som samarbejdspartner.